Gare Beetebuerg

D'Gare Beetebuerg ass eng Gare vun der Lëtzebuerger Eisebunn. Se läit ënnert der Emile-Hammerel-Bréck am Zentrum vu Beetebuerg, an der Gemeng mam selwechten Numm. D'Gare Beetebuerg gehéiert zu follgende Linne vum CFL-Zuchreseau:
 Lëtzebuerg - Diddenuewen - Metz
 Ëlwen - Lëtzebuerg - Esch-Uelzecht - Rodange
 Lëtzebuerg - Esch-Uelzecht - Rodange
 an der Niewelinn Beetebuerg - Wuelmereng.

A Richtung Diddenuewe läit d'Beetebuerger Gare tëscht der Gare Houwald an der éischter Gare op franséischem Territoire, der Gare Grouss-Hetteng. A Richtung Esch läit se tëscht der Gare Bierchem an där vun Näerzeng. S'ass Terminus-Gare vun der Linn op Wuelmereng; déi éischt Gare duerno ass Diddeleng-Biereng.

Direkt nieft der Gare ass eng Busgare.

D'Gebai fir d'Voyageuren, déi fréier Lampisterie an dat fréiert Gebai vun der Douane goufen den 19. Oktober 2022 als nationaalt Monument klasséiert.

Geschicht
1855 gouf an engem Accord tëscht Lëtzebuerg, der Belsch a Frankräich decidéiert, eng Eisebunnsstreck vun Diddenuewen iwwer Lëtzebuerg op Arel ze bauen. D'Geschäftsleit Adolphe Favre a Stephan Jouve krute vum Lëtzebuerger Staat d'Konzessioun fir den Deel um Lëtzebuerger Territoire a si hunn am Juli 1856 op der franséischer Grenz mam Bau ugefaangen.

Well een den Ausleefer vum Ginzebierg bei Diddeleng net ëmfuere konnt, ouni déi virgeschriwwe Maximalsteigung vun 1,25% z'iwwerschreiden, huet missen eng 1.500 Meter laang Tranchée ausgehäit an en 350 Meter laangen Tunnel gebaut ginn. Am Ausgank vum Zoufftgener Tunnel koum een op Lëtzebuerger Territoire. Dowéinst wollt den Adolphe Favre eng Gare direkt hanner der Grenz, fir de Fall wou en Zuch am Tunnel géif hänkebleiwen.

Nodeem de 16. Juli 1859 den éischten Zuch tëscht der Stad an der franséischer Grenz, a Presenz vum Prënz Hari, gefuer ass, gouf d'Streck de 5. August eegleiseg a Betrib geholl. Dat waren ufanks 4 Koppele Persounenzich déi vun der Stad aus 35 Minutte gebraucht hunn.

1860 koum d'Streck op Esch-Uelzecht a Rëmeleng derbäi. 1883 gouf en Uschloss fir d'Schmelz vun Diddeleng gebaut.

Vun 1899 bis 1954 war et och d'Kappgare vun der Vizinalstreck Beetebuerg-Uespelt. Am Abrëll 1955 goufen an der Gare d'Catenairen installéiert.

1969 gouf decidéiert eng zentral Rangéiergare ze bauen, fir de ganze Rangéierbetrib op enger Plaz ze konzentréieren. Well déi meescht Wueren aus Frankräich koumen a Beetebuerg no bei de Schmelze vum Minett louch, gouf a Richtung Frankräich eng Rangéiergare mat 24 Gleiser gebaut.

Mat der Gratuitéit vum ëffentlechen Transport zu Lëtzebuerg sinn d'Guichete vun der  den 1. Mäerz 2020 fir zerguttst zougemaach ginn.

Den 30. Oktober 2025 huet d'Chamber eestëmmeg e Gesetzentworf ugeholl"Gesetzprojet fir Ëmbau vun der Beetebuerger Gare eestëmmeg ugeholl." 100komma7.lu, 30.10.2025., no deem an den nächste Joren, fir 426 Milliounen Euro bannent enger Bauzäit vu 7 Joer, d'Gare komplett moderniséiert soll ginn: Nei Gleisbetter, nei Signaltechnik an nei Quaien (méi laang, iwwerdaacht), nei Ënnerféierungen, eng nei Passerell, eng nei Busgare, e P+R mat 1000 Parkplazen, an enger Fly-over-Bréck fir kënnen de Marchandisen- an de Persounentransport besser auserneenzehalen.Pascal Mittelberger: "Bahnhof von Bettemburg soll komplett erneuert werden." wort.lu, 13.10.2025.

Zich déi an der Gare halen
(Stand: Mäerz 2025)
 Aller 
Aus RichtungHalt virdrunZuchNächst HaltA Richtung Lëtzebuerg ↔ Diddenuewen ↔ Metz LëtzebuergHouwald  Grouss-HettengDiddenuewen oder Metz-Ville Ëlwen ↔ Lëtzebuerg ↔ Esch-Uelzecht ↔ Rodange ËlwenHouwald  NäerzengRodangeMierschBierchem  NäerzengPéiteng Lëtzebuerg ↔ Esch-Uelzecht ↔ Rodange LëtzebuergHouwald  NäerzengRodangeLëtzebuergBierchem   NäerzengPéiteng oder Rodangejust de Weekend an op FeierdeegBeetebuergTerminus   Diddeleng-BierengDiddeleng-Schmelz
oder Wuelmereng

 Retour 
Jeeweils an der entgéintgesater Richtung wéi an der Tabell uewendriwwer.

 Biller 

 Kuckt och 
 CFL-Zuchreseau
 Lëscht vun den CFL-Garen
 Emile-Hammerel-Bréck

 Um Spaweck 

 Aktuell Departen an der 
 Praktesch Informatiounen iwwer d'Gare vu Beetebuerg op der CFL-Websäit
 D'Gare Beetebuerg op der Websäit "rail.lu" 
 D'Gare Beetebuerg op der Websäit vu Spoorgroep Luxemburg

Beetebuerg
Kategorie:CFL-Linn 6
Kategorie:Gemeng Beetebuerg
Kategorie:CFL-Linn 6b
Kategorie:National Monumenter a Landschaften zu Lëtzebuerg